– Хәтеремдә, бик тә үҙ мәлендә яңғыраны ул көйөгөҙ. Әле лә уны эфирҙан да, сәхнәнән дә йыш ишетергә була. Һаман да өр-яңы әҫәр кеүек ҡабул ителә. Наил ағай, әңгәмәбеҙ һуңында тамашасығыҙҙың һәм, ғөмүмән, сәнғәт, уның даирәһе менән ҡыҙыҡһыныусыларҙың һорауҙарына яуап ишетке килә. Ул һорауҙар бына былайыраҡ. Һеҙ украин милләте вәкилдәре йәшәгән ауылда тыу­ғанһығыҙ. Телегеҙ шул төбәк һөйләшендә асылған. Исем-атығыҙ – Николай Афа­насьевич Голов. Шулай булһа ла, Һеҙ ғүмерегеҙҙең ҡырҡ йылын тик башҡорт сәнғәтен үҫтереүгә, халҡыбыҙҙы милли рухта тәрбиәләүгә генә бағышлағанһығыҙ. Һеҙ ижад иткән “Әсә зары”, “Атайыма хат”, “Яҙҙар еткәс, ҡайтырмын”, “Оҙата кил” ише үтә лә һағышлы һәм хәләл ефетегеҙ Мәғфирә апай башҡарған шаян йырҙарығыҙ, тиҫтәләгән инструменталь әҫәрҙәрегеҙ тик башҡортҡа ғына хас милизм, рух менән һуғарылған…